《鄂忠武王出师疏帖赞》
宋代·岳珂

於惟绍兴，扶危支倾。
揠校涖戎，不识一丁。
先生奋呼，起自诸生。
经通谊明。笔妙墨精。
翠微之诗，五岳之盟。
祁阳整旅，东松纪行。
迹遍九州，气凌三精。
粤时出师，首兹抗旌。
规模弗愆，忠愤莫撄。
上心载嘉，奎章式形。
谓腾何忧，惟尔责成。
以百万师，观我甲兵。
仅四十里，复我旧京。
日却阳侯，星陨中营。
苌血遂碧，狐史漫青。
天不诱衷，曷其底宁。
伤哉离骚，坐此修能，
冰镂芷馨。惟帝鉴忠，
惟人与诚。烈并褒鄂，
志恢幽并。有奕龙迹，
遹昭骏声。遗墨既刊，
大猷是经。对于庙祧，
岂惟云仍。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。